גארדונה ריביירה

גׇארְדו֗נֶה רִיביֵירַה (באיטלקית: Gardone Riviera, ובפי התושבים מקומיים "גׇארְדוּ דֶה רִיאֵַרה": Gardù de Riera), היא עיירה קטנה וקומונה באיטליה הצפונית, על הגדה המערבית של אגם גארדה. מספר תושבי העיירה הוערך ב-2,618 בתאריך 1 בינואר 2025. בתאריך 31 בדצמבר 2021 היה מספר התושבים המוסכם 2,608. מספר התושבים ביישוב עלה בכ-6.3% מאז שנות ה-80 של המאה ה-20. העיירה נכללה בשנת 2018 ברשימת היישובים היפים ביותר באיטליה (I Borghi più belli d'Italia), שחלקים בה מתחלפים בכל שנתיים.

 מקור השם 
לשם העיירה "גארדונה ריביירה" יש שני חלקים נפרדים. החלק הראשון בשם הוא "גארדונה" (Gardone). הכל מסכימים כי מקור השם מצביע על מקום אשר שו֗מר, שָמוּר, מגן או מוגן וכדומה. יש הסבורים כי מקור השם מן השפה הלטינית, גארדו-Gardo, או גארדה-Garda, במובן של מקום מבוצר. סברה אחרת גורסת כי השם במובן דומה או זהה, מגיע מהשפה הלומברדית, מהמילים גארד-Gard, או ווארד-Ward, גם הן במובן של שמירה על ביטחון, כפי שבא לביטוי במילה תחילית זהה בשמה של עיר אחרת, במרחק של מעט למעלה מ-50 ק"מ מהעיירה, גארדונה ואל טרומפיה (Gardone Val Trompia).

משמעות החלק השני בשם "ריביירה" באיטלקית, הוא קו חוף, ואכן העיירה בנויה על קו חוף האגם. סבורים, שהמילה האיטלקית התפתחה מהמילה הלטינית ריפה (rīpa). לא ברור מתי נוספה "ריביירה" לשם העיירה. המשמעות בעברית של חיבור שני חלקי השם יכולה להיות "משמר החוף".
שמאל|ממוזער|312px|תרשים מיקומה של גארדונה ריביירה בנפת ברשה (באדום).

 היסטוריה 
לגארדונה ריביירה היסטוריה משותפת במידה מסוימת עם ההיסטוריה של יתר ישובי אגם גארדה, והיסטוריה משותפת במידה רבה עם העיירה סאלו, הסמוכה אליה מאוד, במרחק של כ-3 ק"מ בלבד. בגבעות שמעל העיירה התגלו ממצאים ארכאולוגיים מתקופת הברונזה, לא מדובר באתר המדויק בו בנויה העיירה הנוכחית. גם לגבי התקופה הרומאית נמצאו מצבות קבורה בפאסאנו, שכונה צמודה לעיירה. ככלל, סבורים כי שטחה של גארדונה ריביירה היה בעבר הרחוק מחולק בין שכנותיה פסאנו לבין מדרנו (Maderno). ב-1373 צורפה העיירה ל"מולדת המפוארת" (“Magnifica Patria”) בשליטת ברנבאו ויסקונטי, שסאלו הייתה לה עיר מחוז מרכזית. החל בשנת 1521 צורפה העיירה לטריטוריות של ממלכת ונציה. שלטונה של ונציה נמשך עד שנת 1797, עת הגיעו חיילי נפוליאון בונפרטה, כבשו את רוב שטחו של אזור הצפון באיטליה, והעיירה נבזזה על ידי הכובשים, כעונש על תמיכתה של גארונה ריביירה בממלכת ונציה.

ב-1815 האימפריה האוסטרו הונגרית השתלטה והנהיגה שלטון נוקשה, שנמשך עד 1859. ב-1861 העיירה אוחדה בתהליך איחוד איטליה (Risorgimento) ביחד עם האזור ועם יתר חלקי המדינה, בהנהגת גריבלדי וקאבור, תחת מלכותו של המלך ויטוריו אמנואלה השני. בשנת 1943, במלחמת העולם השנייה הייתה פעילות רבה בגארדונה ריביירה ובאזור. מוסוליני הקים בעיירה השכנה סאלו את הרפובליקה הסוציאלית האיטלקית בהנהגתו, שנקראה גם "רפובליקת סאלו". מוסוליני עצמו ומשפחתו התגוררו בעיירה קרובה , אבל פילגשו קלרה פטצ'י השתכנה באחד מבתי המלון של גארדונה ריביירה עצמה.

 גאוגרפיה ואקלים 
 גאוגרפיה 
גארדונה ריביירה נמצאת בצפון איטליה, על הגדה המערבית של אגם גארדה, בערך בשליש המרחק בין דרום האגם לנקודה הצפונית ביותר שלו. מינהלית העיירה שייכת למחוז לומברדיה, לנפת ברשה. לעיירה שני חלקים, החלק התחתון שעל חופי אגם גארדה (Gardone Sotto), וחלק האחר במעלה ההר נקרא גארדונה עילית (Gardone Alta). שכנותיה של גארדונה ריביירה הן פולצ'יאנו (Pulciano), טוסקולנו מדרנו (Toscolano Maderno), ברוניקו (Bronico), וו֗רבאנו֗ (Vorbano), ו-סאַלו֗ (Salò). מרחקה של העיירה מהעיר דסנזאנו דל גרדה בדרום מערב אגם גארדה מסתכם בכ-27 ק"מ. מהעיירה ריווה דל גארדה בצפון האגם המרחק עומד על כ-42 ק"מ. מרחק הנסיעה לעיר הנפה ברשה הוא כ-43 ק"מ, ואל מילאנו בירת המחוז והעיר המרכזית בצפון איטליה, מרחק הנסיעה מסתכם בכ-125 ק"מ. בסמוך ליישוב מתנשא פסגת הר מונטה פיצוקולו (Monte Pizzocolo), בגובה 1,591 מטר, ובהמשך במרחק של כ-30 ק"מ פסגת הר קאדריה (Cadria) בגובה 2,254 מטר. גובהה של גארודנה ריביירה מעל פני הים הוא 123 מטר (404 רגל).

 אקלים 
עונות הקיץ חמות בגארדונה ריביירה, אך אינן לוהטות. ממוצע הטמפרטורות הגבוהות בחודשי יולי ואוגוסט עומדות על 28 מעלות צלזיוס. תקופת החורף קרה, ובחודש ינואר, החודש הקר ביותר בשנה, הטמפרטורות הממוצעות בלילה יורדות למינוס מעלה אחת. בממוצע, כמות הגשם השנתית בעיירה עומדת על 716.1 מ"מ. מספר הימים בהם יורדים משקעים בשנה מגיע ל-87.3. לא נמאה סטטיסטיקה אודות כמויות של שלג במקום, ומספר ימי השלג בשנה ממוצעת הוא 0.4 ימים בלבד. עקב מיקומה על שפת אגם שסביבו הרים, הרוחות באזור מתונות מאוד, ומהירותן בממוצע שנתי מגיעה ל-7.58 קמ"ש. העננות מעל העיר בינונית, ורק בחודשים אפריל, מאי ואוקטובר עולה על 50%.

 אתרים ונושאי עניין 
 בעיר 
ויטוריאלה דלי איטליאני: הויטוריאלה (Vittoriale degli Italiani) הוא מתחם גדול של גינות ומבנה מרכזי, הנמצא בשוליים העליונים של העיירה. המתחם שימש את המשורר והמדינאי גבריאלה ד'אנונציו כביתו האחרון, לאחר פרישתו מהחיים הציבוריים ב-1921. קודם לכן המבנה היה שייך להנרי טוד, שמכר את השטח ואת סביבתו. ב-1925 הוכרזה הויטוריאלה כאתר לאומי איטלקי. עד 1932 דה אנונציו הרחיב את תחומי המבנה, ופיתח פארק רחב ידיים. ב-2010 נפתח במקום מוזיאון דאנונציו. המקומיים קוראים לו "הוויטוריאלה"-"איל ויטוריאלה". במאה ה-21 הויטוריאלה היא אתר תיירותי מבוקש.

וילה אלבה: לווילה (Villa Alba) חזית בנויה בארכיטקטורה בסגנון יוון עתיקה, בהדומה לחזית הפרתנון באקרופוליס ביוון. שמו המקורי היה וילה רוהלנד (Villa Ruhland). בעת במלחמת העולם השנייה, הווילה שימשה את גרמניה הנאצית כמרכז שידורים. סביב הווילה ha גנים בשטח רחב' עם צמחייה מגוונת. הווילה מתפקדת כמרכז כנסים.

גני הלר: מתחם של גנים בוטניים טרופיים, שפותח בין השנים 1917 ל-1971, מיסודו של ארתור הרוסקה. לכן, הגנים נקראים גם ובנוסף על שמו (Giardino Hruska Botanico). הגנים פתוחים לציבור בשעות הבוקר בלבד, בין החודשים מרץ עד אוקטובר.

טיילת האגם: טיילת האגם משובצת בצמחייה, ספסלים, בארים, בתאורה דקורטיבית, בתי קפה, ומסעדות, ומאפשרת תצפיות אל האגם, החוף הנגדי וההרים.

העיר העליונה: החלק העליון של העיירה (Gardone Sopra) הוא עיר עתיקה-מרכז היסטורי, עם רחובות קטנים, כיכרות, חצרות, בתי קפה ומסעדות.

מגדל סן מרקו: מגדל סן מרקו (Torre San Marco) ממוקם על שפת האגם. המגדל נבנה על ידי תעשיין גרמני, ונרכש על ידי גבריאלה ד'אנונציו בשנת 1925.

כנסיות: בעיירה מספר כנסיות, ביניהן כנסיית סן ניקולו דָה בארי (San Nicolò da Bari). הכנסייה נבנתה במקור במאה ה-14. המבנה הנוכחי נבנה ב-1730, על חורבות המבנה הקודם. בעיירה כנסיות נוספות, מתקופות שונות ובסגנונות מגוונים.

 מחוץ לעיר 
שמורות ופארקי טבע: בהרים, באזור שמעל העיירה יש פארקים ואתרי טבע, ביניהם הפארק האזורי של גארדה העליונה (parco regionale dell'Alto Garda Bresciano). ו-Riserva Naturale Sorgente Funtanì, שהוא שמורת טבע של נביעת המעיינות. באתרי הטבע יש אפשרויות למסלולי הליכה בגבהים שונים וברמות קושי שונות, לתצפיות נוף ולצפיה בבעלי חיים, בדבוראים, בפעילויות של חוות מרוחקות, לקיים פעילות בנחלים, דיג, איסוף סרטנים ופעילויות אחרות.

איזולה די גארדה: האי של אגם גארדה (Isola di Garda) הוא אי קטן, הנמצא במרחק של פחות מ-3 ק"מ מגארדונה ריביירה. באי היו אירועים היסטוריים, והתקיימו בו ביקורי דמויות איטלקיות ידועות (ביניהם פרנציסקוס הקדוש, ודנטה אליגיירי), ועליו בנויה טירה בסגנון ניאו גותי, ולה גנים רחבי ידיים. הווילה מארחת כנסים, אירועים וחתונות. האי מזכיר במידה מסוימת את האי איזולה בלה באגם מאג'ורה.

סאלו: סאלו נמצאת קילומטרים ספורים בלבד מגארדונה ריביירה. בסאלו הקתדרלה הגדולה ביותר בין הכנסייות שסביב אגם גארדה. בסאלו נמצא גם מוזיאון "מוזה" (MuSa), ששמו הוא הֶלְחֵם של מוזיאון וסאלו. במוזיאון יש מוצגים ארכאולוגיים מהעת העתיקה ועד המאה ה-20, ובחלק הוא מוקדש לרפובליקת סאלו, וחדרים אחרים מוקצים ליצירות של הצייר ורונזה.

לימונה סול גארדה: בלימונה נמצא מוזיאון הדייגים. המוזיאון (Museo dei Pescatori) מציג את מסורות הדיג והחקלאות בלימונה סול גארדה, ובישובים שסביב אגם גארדה.
 אירועים ופעילויות 
ואלפוליצ'לה: ואלפוליצ'לה (Valpolicella) היא שם של שטח גאוגרפי, וגם של אירועי רכיבה על אופניים, ריצה וביקורים ביקבים, טעימות ושתיית יין. האירוע מתקיים בחודש מרץ.

 תרבות, אומנות וביקורי מפורסמים 
מוזיאון התינוק השמיימי: במוזיאון כ-150 פסלים שנושאם ישו התינוק והילד, במצבים שונים, עם או ללא לבוש, מפרי יצירתם של אומנים רבים, ומתקופות היסטוריות שונות.

סרטים: גארדונה ריביירה לא שימשה כאתר הסרטה לסרטי פעולה, אך אתריה הופיעו בסרטים דוקומנטריים, אודות ה-ויטוריאלה דלי איטליאני, מלון גראנד, וגני הלר.

ביקורים של ידועי שם: אנשים מפורסמים ביקרו ושהו בעיירה בבתי מלון, ובווילות. בין המבקרים היו המחזאי סומרסט מוהם, הסופר ולדימיר נבוקוב, וזוכה פרס נובל לספרות (1910) פאול הייזה (Paul Heyse), טייסת החלל ולנטינה טרשקובה, ו-וינסטון צ'רצ'יל שצייר על שפת האגם. חלקם הושפעו מהאווירה בעיירה ובאגם גארדה.

 כלכלה 
התיירות היא מנוע כלכלי מרכזי בעיירה. בגארדונה ריביירה יש בתי מלון שחלקם מיועדים לתיירים מבוססים כלכלית. יעדי תיירות מרכזיים הם אגם גארדה, ה-ויטוריאלה, גני הלר, טיילת האגם ואתרים נוספים. חופי ומימיי העיירה זכו בפרס "דגל כחול"על ניקיונם וצלילותם. בעיירה פועלים בתי אוכל רבים, במיוחד לאורך טיילת האגם, ובעיר העליונה. מכאן פריחה של כל ענפי התיירות הנלווים, דוגמת הסעות, מזכרות וכיוצא בהם, וגם פריחה של שוק נכסי דלא ניידי. בעיירה ובאזור מתנהלת גם כלכלה מבוססת גידולים חקלאיים כגון לימונים צלפים, וזיתים, המניעים גם תעשיות נילוות של שמן זית, שימורי זיתים, ייצור ומכירת יין ולימונצ'לו.

 יהדות 
לא ידוע על קהילה יהודית, או מוסדות של יהדות שהתקיימו בעבר בגארדונה ריביירה, או מתקיימות במאה ה-21.

 תחבורה 
כבישים: על חופי העיירה עובר כביש SS45bis, הנקרא גם "הגארדזאנה המערבית" (Gardesana Occidentale), העוברת את כל יישובי החוף המערבי של אגם גארדה, מדרום עד צפון. האוטוסטרדה הקרובה לעיירה היא (E70) A4, במרחק של פחות מ-30 ק"מ.

אוטובוסים: בכל חצי שעה יוצא אוטובוס מגארדונה לסאלו. מסאלו הקו ממשיך לדסנזאנו דל גאדה. קו אוטובוס יוצא מדסנזאנו דל גארדה עד ריווה דל גארדה בצפון האגם. כל ארבע שעות יוצא אוטובוס אל ומברשה, מגיע עד צפון מערב אגם גארדה ועוצר גם בגארדונה ריביירה. קווי אוטובוס פועלים גם למנטובה ואל ורונה.

רכבת: לא קיימים פסי רכבת בצד המערבי של חוף אגם גארדה. תחנת רכבת הקרובה ביותר לגארדונה ריביירה נמצאת בדרום האגם בדסנזאנו דל גארדה, במרחק של כ-27 ק"מ.

תעופה: נמלי תעופה בין-לאומיים קרובים יחסית לגארדונה ריביירה הם נמל התעופה ורונה-וילפרנקה (VRN) במרחק של כ-60 ק"מ, נמל התעופה הבין-לאומי אוריו אל סריו בברגמו (BGY) במרחק של כ-90 ק"מ, נמל התעופה מילאנו-לינאטה (LIN) במרחק של כ-118 ק"מ.

שיט/הפלגה: קווי מעבורת סדירים מחברים את גארדונה עם רוב היישובים על חופי אגם גארדה, בלוחות זמנים המשתנים בהתאם לעונות השנה ולעונת התיירות.

 ספורט 
אין מידע אודות קבוצות ספורט תחרותי של העיירה. מרוץ האופניים ג'ירו ד'איטליה עבר בעיירה במהלך מספר שנים לא רב. ענפי הספורט הנהוגים בעיירה הם ענפים קשורי תיירות יבשתית וגם ענפי ספורט מים. בין ענפי ספורט המים סירות מפרש, חתירה, סקי מים, שחייה, וענפי ספורט מים נוספים. הספורט היבשתי מתחלק לפי עונות השנה. בעונות החמות רכיבה על אופניים, הליכה ספורטיבית והליכה משפחתית בהרים. בעונת החורף סקי וענפי שלג וקרח. ענפי ספורט נוספים בחללים סגורים מתנהלים במשך כל ימות השנה, ויש ענפים פעילים ברוב חודשי השנה, דוגמת סוגי ריצות ארוכות, מרתון, חצי מרתון וכדומה.

 ערים תאומות 
אלו הערים התאומות של גארדונה ריביירה:


 גלריה 

 ראו גם 
 גארדה (עיירה)
 לוברה
 בגולינו
 מלצ'זינה

 קישורים חיצוניים 
 (לא פעל, נבדק ב-1 במרץ 2026)



 הערות שוליים 

קטגוריה:איטליה: גאוגרפיה
קטגוריה:לומברדיה: ערים
קטגוריה:בניטו מוסוליני
קטגוריה:הרפובליקה הסוציאלית האיטלקית